Østbyen skal have et løft for at få sit på det tørre | Bolig og have | vafo.dk
Publiceret 15. december 2016 kl. 18:45
VEJLE - En ny park, der sikrer beboerne i Østerbos røde blokke mod vand i kældrene. Det er et af elementerne i den fornyelse, der skal ske i østby-området de kommende år. Boligforeningen har allerede længe arbejdet med projektet - men nu kædes det sammen med et generelt løft til hele området.
Politikerne i teknisk udvalg nikkede i går til en byfornyelsesproces, der er for den kommunale del er beregnet til 30 millioner kroner. De 10 millioner kroner kommer fra staten og skal i første omgang bruges til papirarbejdet i forbindelse med projekterne.
Løftet til området skal både forstås i overført betydning og helt bogstaveligt. Truslen fra stigende vandstand og hyppigere skybrud er akut i det lavtliggende område. De nye byggerier som Bølgen, Kanalfronten og Havnebo er tilpasset riskoen og bygget på højere terræn. Men Østerbos op til 70 år gamle blokke har problemer med vandet.
Til gengæld har det nye kvarter problemer med adgangsvejene. Den naturlige adgangsvej - Strandgade - går gennem havnens industriområde og den alternative adgang via Ørstedsgade og Dyrskuevej er heller ikke specielt attraktiv. Det skal der gøres noget ved - og i den anledning har politikere og embedsmænd været ude og hente ideer hos områdets beboere, foreninger og erhvervsliv.
I september kom der input fra 150 borgere i forbindelse med gadearrangementer ved Føtex og på lystbådehavnen. I samme måned inviterede kommunen til workshop. Her deltog 30 repræsentanter for området. Og allerede før sommerferien havde boligforeningen Østerbo et lignende arrangement med fokus på udviklingen af blandt andet det grønne område mellem de røde boligblokke og havnen.
Åbne kirkegårde
Mens opmærksomheden i vestbyen koncentrerer sig om de nuværende grønne områder tæt på Trædballe er der i østbyen kig på blandt andet de lokale kirkegårde. Ikke mindst den nuværende Østre Kirkegård og det kapel, der ligger midt i området. Ideen er, at åbne området op med blandt andet stier til cyklister og gående og bruge kapellet til koncerter - ideer, som kirkegårdsmyndighederne i følge oplægget foreløbig har nikket til.
I oplægget er der også kig på det gule garageanlæg, der ligger hvor Dyrskuevej mødes med Ørstedsgade. De kunne måske bruges til lokkemarkeder og der er forslag om byhaver og alternative legepladser i området.
Alt dette er kun tanker, der i den kommende tid skal drøftes med alle parter i området. Foreløbig har staten i skikkelse af boligministeriet sagt ja til økonomisk at støtte ideen om at få bedre sammenhæng mellem området og Vejles midtby. Det samme har Vejle Byråd. I forbindelse med budgettet for 2017 og de kommede år er der afsat de nødvendige 20 millioner kroner til formålet.